open-index/open-wikipedia-markdown huggingface dataset:
מחיר השוק

**מחיר השוק** הוא המחיר שיקבע בשוק החופשי בין מוכר מרצון לבין קונה מרצון, שאינם קשורים זה בזה, במכירה בתום לב המשקפת את ערכו הריאלי של מוצר, זכות או שירות המועברים במסגרת העסקה. 

השימוש במונח מתבצע בהקשרים פיסקאליים בעיקר ככל הנוגע למיסוי ולמחירי העברה, וכן בהקשרים חוזיים שונים.
עיקרון תנאי השוק נועד לנטרל את השפעת היחסים המיוחדים בעסקאות בין צדדים קשורים, ולהבטיח מיסוי היחידות העסקיות השונות בצורה נאותה. במהותו העיקרון קובע כי, בהיעדר נסיבות מיוחדות, אמור כל צד לעסקה בין צדדים קשורים להפיק רווח אשר ישקף באופן הוגן את הפעולות העסקיות אשר הוא מבצע, את סיכוניו העסקיים ואת הנכסים בהם הוא עושה שימוש לצורך עסקיו.

כך לדוגמה, חברה המוכרת לחברת הבת שלה טובין מסוימים צריכה להוכיח כי ביצעה המכירה במחיר השוק (אותו המחיר בו היא הייתה מוכרת הטובין לגורם חיצוני שאינו קשור אליה) וזאת כדי לעמוד בתנאי הוראות מס הכנסה הקובעות כי גם אם המכירה לא בוצעה במחיר השוק, מסיבות פנימיות שונות, עדיין תחול על החברה חובת תשלום מיסים כאילו העסקה נעשתה במחיר השוק.

שימוש במושג זה נעשה בהקשרי ביטוח - במקרים רבות מחיר השוק של הרכב אינו בהכרח מחיר המחירון שלו ועל כן פיצויים בגין גנבת רכב עשויים להיות נמוכים מהנקוב במחירון.

## דוגמה
ניקח מצב של חברת אם גדולה אשר לה שתי חברות בנות: חברה לייצור מכוניות וחברת משלוחים.
חברת ייצור המכוניות העבירה לחברת המשלוחים רכב בעלות של 2 ש"ח בלבד. 
מהו מחיר השוק? בעסקה קודמת נמכר לגורם חיצוני רכב זהה בעלות של 30,000 ש"ח, היות שזהו מחיר המשקף עסקה  בין קונה מרצון למוכר מרצון שאינם קשורים זה לזה ונעשה בתום לב כפי הנראה זהו מחיר השוק (זהו כמובן  חישוב כוללני לצורכי המחשה בלבד).
בשל כך, חברת המכוניות תצטרך לשלם מס הכנסה כאילו ההכנסות ממכירת הרכב עומדות על 30,000 ש"ח, על אף שההכנסות בפועל עמדו על שני שקלים חדשים.

קטגוריה:מסחר
קטגוריה:מחיר
חומצה פחמתית

**חומצה פחמתית** (Carbonic acid) היא תרכובת שנוסחתה H2CO3 נוצרת בהמסת פחמן דו-חמצני במים.

כאמור, חומצה פחמתית מתקבלת בתגובה של CO2 עם מים H_2O + CO_2 \Leftrightarrow H_2CO_3  
קבוע שיווי המשקל של התגובה (K=1.7*10-3 (0.0017 כלומר רוב ה-CO2 המומס אינו מגיב ליצירת החומצה.

חומצה פחמתית היא חומצה דו-פרוטית (מכילה שני אטומי מימן שיכולים להיכנס לתמיסה). לכן, יש לה גם שני קבועי חומצה:
#H_2CO_3\Leftrightarrow H^+ +HCO_3^-
#HCO_3^-\Leftrightarrow H^+ +CO_3^{-2}

קבוע שיווי המשקל של תגובה 1 : Ka1=2.5*10-4 ; pKa1=3.6
קבוע שיווי המשקל של תגובה 2 : Ka2=5.6*10-11 ; pKa2=10.25

קבוע הפירוק של תגובה 1 גבוה למדי כלומר H2CO3 היא חומצה חזקה יותר מחומצה אצטית או חומצה פורמית אבל כיוון שחומצה פחמתית מתפרקת ל CO2 ומים הרי שניתן לרשום את נוסחת שיווי המשקל כך:
3. CO_2 + H_2O \Leftrightarrow H^+ + HCO_3^-  
קבוע שיווי המשקל Ka = 4.30×10−7; pKa = 6.36 (מכפלת Ka1 וקבוע ריאקצית ההמסה).
זהו, למעשה, קבוע החומצה של CO2 במים.
## חומצה פחמתית בדם
פחמן דו-חמצני הנפלט מהתאים הופך בדם לחומצה פחמתית שמאבדת פרוטון ומתקבל יון הביקרבונט
-HCO3. כדי להיפטר מ CO2 הביקרבונט נכנס לכדורית דם אדומה, מקבל פרוטון והופך לחומצה פחמתית שמתפרקת למים ו־CO2 גזי שיוצא מהנימים לריאות. שיווי המשקל בין ביקרבונט לחומצה פחמתית חשוב בוויסות מאזן חומצה ובסיס של הדם ושאר נוזלי הגוף. כמעט לכל אורגניזם יש אנזים קרבוניק אנהידרז המאיץ את תגובות המעבר מפחמן דו-חמצני לביקרבונט פי קרוב למיליארד.
## קישורים חיצוניים

* 

פחמתית, חומצה
קטגוריה:פחמן: תרכובות
מתנת

**מַתֶּנֶת** או **לוּמְבָּגוֹ** (מלטינית: **Lumbago**) היא כאב בגב התחתון בחלקו המותני, המורגש לרוב רק בצד אחד של הגוף. הכאב עלול להתפשט גם לעכוז ולרגליים ולגרום להתכווצויות שרירים המגבילות את תנועת הגוף.
הכאב מורגש לרוב בפתאומיות, לרוב לאחר מאמץ גופני רב, כמו הרמת משא והתכופפות.

## סיבות
בדרך כלל לא ידוע מקורם של כאבי הגב. בין הסיבות הידועות ניתן למנות:
* בקע בדיסקית הבין חולייתית (discus herniatus) או בקיצור "דיסקוס", שנגרם על ידי מתיחת רצועות עמוד-השדרה ועלול לפגוע בעצבים הקרובים.
* דלקת או ניוון בעמוד השדרה המותני או במפרק העצה והכסל.
* מום מולד של עמוד שדרה עקום.
* דלקת בשרירים התומכים בעמוד השדרה.

## טיפול
רוב כאבי הגב חולפים מעצמם ולכן הטיפול במתנת הוא לרוב שמרני: המשך פעילות תוך כדי הימנעות מפעולות כאובות, לבישת חגורה תומכת, חימום המקום הכואב ותרופות משככות כאבים.

במקרה של פגיעה עצבית חמורה, נשקל טיפול הכולל ניתוח במהלכו מוסרות רקמות מאזור עמוד השדרה ובכך מצומצם את הלחץ על שורשי-העצב.

## קישורים חיצוניים

* 

## הערות שוליים

קטגוריה:מחלות עמוד שדרה
ויליאם אלרי

**ויליאם אלרי** (באנגלית: **William Ellery**; 22 בדצמבר 1727 – 15 בפברואר 1820) היה מנציגי רוד איילנד בחתימה על הכרזת העצמאות של ארצות הברית.

## ביוגרפיה
אלרי נולד בניופורט שברוד איילנד. לאורך השנים הוא עבד כסוחר, כפקיד מכס וכרשם בבית הנבחרים של רוד איילנד. בשנת 1770 הוא החל לעבוד בעריכת דין. פעילותו הציבורית החלה במסגרת "בני החירות" ובשנת 1776 הוא מונה כמחליפו של סמואל וורד בקונגרס הקונטיננטלי, שחבריו נמנו בין חותמי הכרזת העצמאות של ארצות הברית.

מאוחר יותר מונה אלרי לשופט בבית המשפט העליון של רוד איילנד והחל בשנת 1785 הוא היה בין תומכי התנועה לביטול העבדות. לאחר מכן הוא שב לעבוד כפקיד מכס בנמל ניופורט והיה הראשון לשאת בתפקיד זה, בו עסק עד מותו.

נכדו, ויליאם אלרי צ'נינג, היה המטיף האוניטריאני הבולט ביותר בארצות הברית בראשית המאה התשע-עשרה.

## קישורים חיצוניים

* 

קטגוריה:האבות המייסדים של ארצות הברית
קטגוריה:אמריקאים ילידי רוד איילנד
קטגוריה:ניופורט (רוד איילנד): אישים
קטגוריה:שופטי בתי המשפט של מדינת רוד איילנד
קטגוריה:עורכי דין אמריקאים במאה ה-18
קטגוריה:פעילים פוליטיים אמריקאים
קטגוריה:בוגרי אוניברסיטת הרווארד
קטגוריה:אמריקאים שנולדו ב-1727
קטגוריה:אמריקאים שנפטרו ב-1820
תומאס היוורד הבן

שמאל|ממוזער
**תומאס היוורד הבן** (באנגלית: **.Thomas Heyward, Jr**; 28 ביולי 1746 – 6 במרץ 1809) היה מחותמי הכרזת העצמאות של ארצות הברית ותקנון הקונפדרציה.

## ביוגרפיה
היוורד נולד בדרום קרוליינה ואת לימודיו האקדמיים סיים במידל טמפל שבלונדון, אנגליה. בשובו לאמריקה הוא עסק באופן פרטי בעריכת דין ובשנת 1772 נבחר לבית הנבחרים התחתון של צפון קרוליינה. 

בשנים 1776–1778 הוא היה חבר אספת הנבחרים במדינה ומטעמה חבר בוועדת החוקה. באותן שנים כיהן גם כחבר הקונגרס הקונטיננטלי, שחבריו נמנו בין חותמי הכרזת העצמאות של ארצות הברית. הוא כיהן כהונות חוזרות בבית הנבחרים של צפון קרוליינה בשנים 1778 - 1780 ושוב בין 1782–1790. באותה עת הוא החל לכהן גם כשופט.

היוורד היה ממפקדי מלחמת העצמאות של ארצות הברית ובמהלך המצור על צ'ארלסטון בקרוליינה הדרומית הוא נלקח בשבי צבא אנגליה. לאחר שחרורו הוא חזר לכהן כשופט בית משפט מחוזי (1785–1789).

## קישורים חיצוניים

* קורות חייו במאגר הביוגרפי של הקונגרס האמריקני
* 

קטגוריה:אמריקאים ילידי קרוליינה הדרומית
קטגוריה:האבות המייסדים של ארצות הברית
קטגוריה:עורכי דין אמריקאים במאה ה-18
קטגוריה:שופטי בתי המשפט של קרוליינה הצפונית
קטגוריה:אנשי צבא אמריקאים במלחמת העצמאות של ארצות הברית
קטגוריה:אמריקאים שנולדו ב-1746
קטגוריה:אמריקאים שנפטרו ב-1809
גרשון דרור

**גרשון דרור** (**שוולבה**; 1911 – 2 בינואר 1986) היה הצנזור הצבאי הראשי הראשון במדינת ישראל. הוא כיהן בתפקיד בשנים 1948–1951.

## ביוגרפיה

דרור שירת כפקיד צנזורה בכיר עוד בממשלת המנדט הבריטי ולאחר קום מדינת ישראל מונה ב-18 ביולי 1948 לצנזור הצבאי הראשי שלה.

ב-1951 הודח דרור מתפקיד הצנזור הצבאי הראשי ואת מקומו תפס סגן-אלוף אבנר בר-און. דרור נשאר בצנזורה והופקד על מדור צנזורה לדואר ומברקים של אזרחים. בעוד שני המדורים האחרים שהרכיבו בשעתו את הצנזורה הצבאית – מדור צנזורה לעיתונות ומדור צנזורה לדואר חיילים, הועברו לאחריות בר-און.

הרקע להדחתו של דרור היה זעם הולך וגובר של העיתונות בשל פסילות הצנזורה ועונשים שהוטלו על העיתונים כאשר לא צייתו להוראותיה, ששיאו בפרישתו של העיתון "מעריב" מהסכם הצנזורה ובעתירתו לבג"ץ שבו דרש כי הצנזור הצבאי הראשי ינמק מדוע לא יבטל את האיסור שהטיל על פרסום מאמר על שדרות האקליפטוסים, שהוחל אז בנטיעתן לאורך הכבישים הראשיים של המדינה, לנוכח העובדה שהדבר כבר שודר ברבים על ידי ראש אגף יחסי ציבור של משרד הביטחון יצחק זיו-אב בתוכניתו השבועית ב"קול ישראל". מערכת הביטחון לא הייתה מוכנה להסביר כיצד עובד בכיר במשרד הביטחון יכול לפרסם דבר הפוגע בביטחון המדינה ולא הייתה מוכנה להיחקר על שיקוליה של הצנזורה, והיא נאלצה להסכים לפתיחת משא ומתן להסכם צנזורה חדש, ובתמורה ביטל "מעריב" את העתירה.

על תפקודו של דרור כצנזור צבאי ראשי סיפר מחליפו בתפקיד, אבנר בר-און:

כך למשל, הוטל איפול על פגישה בין ראש הממשלה דוד בן-גוריון וסגן-אלוף משה דיין, וכן על משחק כדורגל שנערך באצטדיון ימק"א בירושלים בין חיילי צה"ל למאבטחים של חיל הנחתים האמריקני ששמרו על הקונסוליה האמריקנית.

בר-און נוכח לדעת, לדבריו, כי דרור מפרש "פגיעה בביטחון" בדרך-כלל כפרסום שאחד מקציני צה"ל הבכירים מתנגד לו. בר-און סיפר כי מפקדי חילות וחזיתות הרבו להתערב בעבודתו של דרור וכי מצא עשרות מכתבים שלהם שיועדו לדרור בהם נטען כי ידיעות שהתפרסמו בעיתונות גרמו נזק כבד לחיל. לדברי בר-און, הידיעות עסקו באירועים לא חיוביים בתוך היחידות, וניכר היה בהן שנמסרו מתוך היחידה, אך ברוב המקרים לא הצליח להבין כיצד עלולים היו הפרסומים להזיק.

## הערות שוליים

קטגוריה:צנזורים צבאיים ראשיים
קטגוריה:פקידי ממשלת המנדט
קטגוריה:ישראלים שנולדו ב-1911
קטגוריה:ישראלים שנפטרו ב-1986
לואיזה

**לואיזה** (שם מדעי: *Aloysia*) היא סוג ממשפחת הורבניים הכולל 35 מינים שונים. המוכר ביותר הוא לואיזה לימונית.

רוב מיני הלואיזה מזוהים כשיחים בעלי פרחים קטנים וצפופים, הזקוקים לכמות רבה של מים וחום. המינים מוכרים כעשבי תיבול. בישראל ובעולם הערבי השימוש העיקרי הוא בחליטת עלי הצמח, לרוב כתוסף לעשב לימון. באירופה משתמשים בה ליצור של תרכיזים, סורבים, גלידות ואף לרטבים אשר מוגשים עם מנות בשר. השיח מוכר ברפואה העממית והאלטרנטיבית כצמח מרפא לטיפול בהפרעות במערכת העיכול ונגד כאבי גרון.

## מינים שונים
*לואיזה לימונית
**Aloysia gratissima*
**Aloysia wrightii*

## קישורים חיצוניים

קטגוריה:צמחים שתוארו ב-1784
קטגוריה:טקסונים שתוארו בידי אנתוני פלאו אי ורדרה
קטגוריה:ורבניים
קטגוריה:צמחי מרפא
קטגוריה:שיחים
פרמטר

**פרמטר** הוא מאפיין המשמש בהגדרה או בסיווג של מערכת מסוימת (כלומר אירוע, פרויקט, אובייקט, מצב וכו'). פרמטר הוא מרכיב שימושי או קריטי בעת זיהוי המערכת, או בעת הערכת ביצועיה, מעמדה, מצבה וכו'.

לפרמטר יש משמעויות ספציפיות יותר בדיסציפלינות שונות, כולל מתמטיקה, תכנות, הנדסה, סטטיסטיקה, לוגיקה, בלשנות והלחנת מוזיקה אלקטרונית. בנוסף לשימושים הטכניים שלו, ישנם למושג שימושים מורחבים, במיוחד בהקשרים לא מדעיים, שבהם הוא משמש להגדרת מאפיינים או גבולות.

## מתמטיקה
**פרמטר** הוא מונח מתמטי מתחום האלגברה הבסיסית המייצג גודל כלשהו, מבלי להקצות לו ערך מספרי מסוים. כאשר הפרמטר מופיע בביטוי מתמטי, ניתן לבחור ולקבוע את ערכו לצרכים חישוביים. 

השימוש בפרמטר מאפיין לרוב דיון בבעיות כלליות, בהן מחליפים הפרמטרים את המספרים או הביטויים המופיעים במקרים הפרטיים. בכתיב המתמטי המקובל, מסומנים לרוב את הפרמטרים באותיות לטיניות קטנות. בניגוד למשתנה, שמציאת ערכו מהווה בדרך כלל חלק מפתרון בעיה מתמטית, פרמטר לא מייצג ערך מסוים שיש למצוא. כאשר הוא מופיע בנוסחה מתמטית, הוא מציין ערך המשפיע על התוצאה שהנוסחה מחזירה.

בתחומי המדע השונים, נהוג לעיתים לסמן פרמטרים באותיות בעלות זיקה לגודל אותו הם מייצגים, כמו שימוש באות m לציון מסה בבעיות מתחום הפיזיקה. בהשאלה, מקובל בעגה המדעית לדבר על "פרמטרים של בעיה" כעל התנאים הספציפיים המאפיינים אותה.

### דוגמה לשימוש בפרמטר
פולינומים ממעלה שנייה במשתנה x מיוצגים על ידי הנוסחה  ax^2+bx+c=0, כאשר הפרמטרים  הם מקדמי הפולינום. צורת רישום זו אוצרת בתוכה את כל הפולינומים ממעלה שנייה, שכן כולם ניתנים לקבלה על ידי הצבת מספרים במקום הפרמטרים  (קרי – החלפתם במספרים). על ידי פעולות אריתמטיות על נוסחה זו, ניתן להגיע לפתרון כללי (או פתרון פרמטרי) למציאת שורשים לכל פולינום כלשהו ממעלה שנייה, על ידי הנוסחה x = \frac{-b\pm\sqrt{b^2-4ac\  }}{2a} .

## תכנות

## בינה מלאכותית

## הנדסה

## קישורים חיצוניים

* 
* 

קטגוריה:אלגברה בסיסית
בנג'מין הריסון החמישי

**בנג'מין הריסון החמישי** (באנגלית: **Benjamin Harrison V**; 5 באפריל 1726 – 24 באפריל 1791) היה מושל וירג'יניה ומחותמי הכרזת העצמאות של ארצות הברית.

## ביוגרפיה
הריסון נולד בווירג'יניה למשפחה אמידה. סבו, רוברט קרטר, כיהן בשנת הולדתו כמושל המושבה. הריסון למד לימודים קלאסיים וסיים את לימודיו האקדמיים בוויליאמסבורג. בין השנים 1749–1775 הוא כיהן בין השנים 1756–1758, ובשנית בין 1766–1776 הוא נבחר לנציג מחוז סארי ומחוז צ'ארלס סיטי (בהתאמה) בבית הנבחרים של וירג'יניה.

בשנים 1774–1777 הוא נבחר לציר מטעם וירג'יניה בקונגרס הקונטיננטלי, שחבריו חתמו על הכרזת העצמאות של ארצות הברית. כיו"ר ועדת הבית הוא שהכריז רשמית על עצמאות הקולוניות האמריקאיות מהשלטון הבריטי. לאחר מכן הוא נבחר לבית הנבחרים של וירג'יניה וכיהן בו בין 1776–1782 ובשנית בין 1787–1791, כשבשנים 1778–1782 שימש יו"ר הבית.

כמושל וירג'יניה כיהן הריסון בין השנים 1782–1784. מחוז הריסון במערב וירג'יניה נקרא על שמו בשנת 1784, עוד בחייו.

הריסון נישא לאליזבת באסט ונולדו לו שבעה ילדים. בנו הצעיר, ויליאם הנרי הריסון, כיהן כנשיא ארצות הברית. גם נינו, בנג'מין הריסון, כיהן כנשיא.

## קישורים חיצוניים

* 

קטגוריה:אמריקאים ילידי וירג'יניה
קטגוריה:האבות המייסדים של ארצות הברית
קטגוריה:מושלי וירג'יניה
קטגוריה:אבות של נשיאי ארצות הברית
בנג'מין הריסון החמישי
קטגוריה:אמריקאים שנולדו ב-1726
קטגוריה:אמריקאים שנפטרו ב-1791
חאזקאיס, קיסר אתיופיה

**חאזקאיס** (**חזקיהו**), קיסר אתיופיה 26 ביולי - 1789 ינואר 1794, היה בנו של ייאסו השלישי. נפטר ב-13 בספטמבר 1813.

חאזקאיס שוחרר מבית הכלא הקיסרי בוואחני על ידי אזג' דנגל וקנטיבה איאדר והכתירו אותו לקיסר בזמן שהקיסר המכהן תקלה גיורגיס הראשון ניהל מערכה צבאית כנגד מורדים. הקיסר ששמע זאת מיהר לחזור לבירה ולדכא את המרד.
ראשית כבש את אריגו ובמקביל הדאג'זמץ אמאדה ועלי בורש עם חיילים ששלח להם עליגז נעצרו בעיירה סלם והקיפו את הקיסר גיורגיס והתקיפו אותו. גיורגיס הצליח להימלט ולברוח דרך הנילוס הכחול לגוג'אם.  

במשך שנותיו המוקדמות בכתר חאזקאיס נתן מקלט לסאלסי שפשט עם כוחותיו בתיגראי. בהמשך חאזקאיס פשט עם כוחותיו על עבר הגבול עם סנאר. למרות הכוח הצבאי שהיה לו כוחו היה מוגבל מכיוון שאחד מהמצביאים הדאג'זמץ וולדה גבריאל נכנס לגונדר וקיים פגישות ללא אישור הקיסר. לאחר כמה חודשים הצבא גירש את גבריאל ובלחימה נהרס חלק ממתחם פאסיל גמב. 

הנרי סלט שביקר באתיופיה מזכיר שהוא עדיין היה חי כאשר ביקר שם ב-1809/1810.

## הערות שוליים




קטגוריה:אתיופיה: תקופת השופטים
קטגוריה:השושלת הגונדרית
קטגוריה:קיסרי אתיופיה
קטגוריה:מלכים אפריקאים
קטגוריה:נפטרים ב-1813
שפנפנת פלייבוי

[שמאל|ממוזער|250px|שפנפנות פלייבוי ב[אחוזת פלייבוי ב-23 ביולי 2011]]
**שפנפנת פלייבוי** (באנגלית: **Playboy Bunny**) היא מלצרית במועדון פלייבוי. "שפנפנות" במועדוני פלייבוי המקוריים שפעלו בין השנים 1960 ו-1988 נבחרו באמצעות מבחני בד, עברו הכשרה מתוקננת ולבשו תלבושת הנקראת "חליפת שפנפנה" בהשראת קמע החברה - הארנבון הלבוש בטוקסידו - המורכבת ממחוך חסר רצועות, אוזני ארנבון, גרביונים שחורים, צווארון, שרווליות וזנב כותנה פרוותי. גם מועדוני פלייבוי חדשים יותר הציגו "שפנפנות", במקרים מסוימים בתלבושות מחודשות המתבססות על עיצובה של חליפת ה"שפנפנה" המקורית.

לימים פרסמו נשים ששימשו כ"שפנפנות" תיאורים על התייחסות שלילית ומשפילה כלפיהן. כיום נחשב הביטוי "שפנפנת פלייבוי" כדוגמה שוביניסטית להחפצת נשים ויש כנגדו ביקורת חברתית.

## אטימולוגיה
הביטוי "שפנפנת פלייבוי" בעברית מקורו בטעות בתרגום מאנגלית. למעשה, התרגום הנכון למושג "Playboy Bunny" היה אמור להיות "ארנבונת פלייבוי". אולם בעברית קיים לעיתים קרובות בלבול, שמקורו לא ברור, בין השפן ממשפחת השפניים, לבין הארנבת ממשפחת הארנביים. מדובר בבעלי חיים ממינים שונים, השייכים למשפחות טקסונומיות נפרדות.

## קישורים חיצוניים

## הערות שוליים

קטגוריה:ביטויים
קטגוריה:שירותי אירוח ואוכל
קטגוריה:מונחים לנשים
קטגוריה:נשים בתרבות
קטגוריה:פלייבוי
הפוניקולר של טביליסי

[שמאל|ממוזער|250px|[פוניקולר טביליסי. דצמבר 2002]]
**הפוניקולר של טביליסי** (בגאורגית: **თბილისის ფუნიკულიორი**, תבּיליסיס פּוּניקוּליוֹרי) הוא פוניקולר בטביליסי שבגאורגיה. הפוניקולר נפתח ב-27 במרץ 1905 ומשמש לתחבורה מפרוורי העיר לפסגת הר מתאצמינדה.

התחנה התחתונה של הפוניקולר נמצאת ברחוב צונקדזה  מטר מעל פני הים) והפוניקולר נמתח בקו ישר לאורך מדרון ההר במרחק של 503 מטר. הוא מופעל בעזרת שתי קורנות שכל אחד מהם יכול לשאת 50 איש.

העבודות לבניית הפוניקולר החלו בספטמבר 1903 ונסתיימו בפברואר 1905. הפתיחה הרשמית הייתה ב-27 במרץ. עלות הבנייה הייתה 4,000 רובל ומומנה על ידי קונסורציום בלגי. הקונסורציום קיבל בתמורה את הזכות להפעיל את הפוניקולר במשך 45 השנים הבאות. המהנדס שהכין את התוכנית לבניית הפוניקולר היה הצרפתי א. בלאנש והארכיטקט היה הפולני אלכסנדר סזימקוויקז.

בין השנים 1936-1938 והשנים 1968-1969 שוקם הפוניקולר ונבנתה תחנה נוספת. ביולי 2000 התרחשה תאונה וכבל שנקרע גרם להתרסקות אחד הקרונות עם תיירים יפניים בתוכו. הדבר הביא להשבתת הפוניקולר. בשנת 2005, בעקבות תרומה של איש העסקים היהודי-גאורגי-רוסי, בדרי פטרקצישווילי, הוחל בשיפוץ הפוניקולר ונרכשו קרונות חדשים, ובמאי 2006 הוא נפתח מחדש.

הפוניקולר מוביל מפרוורי טביליסי לפסגת הר מתאצמינדה, שם נמצא פארק, מסעדה גדולה הצופה על טביליסי ומגדל שידורי הטלוויזיה של טביליסי. באמצע הדרך נמצא פנתאון מתאצמינדה וכנסיית מאמאדוויתי.

## גלריית תמונות

תמונה:Standseilbahn Tiflis 1905.jpg|הפוניקולר עם בנייתו בשנת 1905
תמונה:Pirosmani. Tbilisi Funicular.jpg|הפוניקולר של טביליסי. ציור של ניקו פירוסמני. תחילת המאה ה-20
תמונה:Not so posh.jpg|המסעדה על פסגת ההר בנובמבר 2005. ננטשה עקב תאונה והפסקת פעילות הפוניקולר שבאה בעקבותיה

**הפוניקולר הנטוש <small>(מאי [[2005]])</small>**

תמונה:Tbilisi Derelict Funicular 2 (A).jpg|
תמונה:Abandoned 3.jpg|
תמונה:Abandoned Tbilisi station.jpg|


## ראו גם
* החשמלית של טביליסי
* הרכבת התחתית של טביליסי
* הטרוליבוס של טביליסי

## קישורים חיצוניים

* ההיסטוריה של הפוניקולר של טביליסי, 
* תמונות הפוניקולור של טביליסי, באתר הפניקולורים הסובייטים

פוניקולר
פוניקולר
קטגוריה:גאורגיה: רכבות
טביליסי
תדרים ללא רישוי

**תדרים ללא רישוי** הם תחומים של תדרי רדיו מתוך הספקטרום האלקטרומגנטי שבהם מותר לציבור לבצע שידור וקליטה חופשיים ללא רישיון, למרחקים קצרים, בעוצמה נמוכה, בתנאים מסוימים.

במקור, תחומים אלו הוקצו לשימושי תעשייה, מדע ורפואה (ובאנגלית: Industrial, Scientific and Medical). לשימושים אלו יש עדיפות על פני שימושים אחרים (כדוגמת קשר רדיו), ומכאן נובע הכינוי הנפוץ: **תדרי ISM**.
העדיפות הנמוכה לשימושים האחרים מתבטאת באיסור על המכשירים "האחרים" לפעול בצורה שתפריע או תזיק לפעולת המכשירים שבעדיפות הגבוהה יותר. בנוסף, על המכשירים שבעדיפות הנמוכה לספוג כל הפרעה שתיקלט מהמכשירים העדיפים, לרבות הפרעה שעלולה לגרום לפעולה לא רצויה של המכשירים בעדיפות הנמוכה.

תנאי נוסף לשימוש בתדרים הללו הוא הפקת קרינה אלקטרומגנטית בעוצמה הנמוכה מסף מסוים שהוגדר לכל תדר.

## שימושים עיקריים
* תנור מיקרוגל הפועל בתדרי 2.45GHz
* טלפון אלחוטי
* Wi-Fi
* בלוטות'
* RFID
* תקשורת טווח אפס
* תחום רחב סרט - באופן חלקי

## תקינה
בארצות הברית, השימושים העדיפים בתחומי ה-ISM מוגדרים על פי "Part 18 of the FCC rules", והשימושים שאינם דורשים רישוי (בעדיפות הנמוכה) מוגדרים ב-Part 15 Subpart B.

תחומי התדרים המאושרים לשימוש ללא רישוי משתנים מיבשת ליבשת, וממדינה למדינה. לרוב, הכללים מבוססים על התחומים הבאים, כפי שהוגדרו בכללי ITU מספר 5.138, 5.150, 5.280:

## בישראל
בישראל רגולציית התדרים והרישוי מתבצעת בין השאר על פי תקנות הטלגרף האלחוטי הבאות:
* תקנות הטלגרף האלחוטי (פטור מרישוי)
* תקנות הטלגרף האלחוטי (אישורי התאמה)

## ראו גם
* רדיו פיראטי

## קישורים חיצוניים
* 
* שאלות נפוצות ותשובות בתחום ציוד קצה - מהם תדרי העבודה המותרים לשימוש בתחום ה-GHz 5?, אתר משרד התקשורת

קטגוריה:קשר רדיו
דגל שודדי ים

שמאל|200px|
**דגל שודדי ים** (באנגלית: **Jolly Roger**, בצרפתית: **pavillon pirate**) הוא השם שניתן למגוון דגלים אשר הונפו כדי לסמן את צוותה של ספינה מסוימת כשודדי ים. הדגל המפורסם ביותר כיום הוא סמל הגולגולת והעצמות המוצלבות. דגל זה כולל גולגולת מעל לשתי עצמות המסודרות בצורת X, על רקע שחור.

היסטורית, הדגל הונף על מנת לגרום לקורבנות שודדי הים להיכנע במהירות. עם זאת מרבית שודדי הים הניפו דגלים ידידותיים על מנת להטעות את אויביהם. מרבית הדגלים היו בצבע שחור בלא סמל הגולגולת והעצמות. רק שני שודדי ים ובהם שודד הים אדוארד אינגלנד עשו שימוש בדגל זה. תומאס דין הניף דגל שחור שעליו זרוע לבנה האוחזת בחרב, ושחור הזקן נשא דגל שעליו ציור של שלד האוחז בידו חנית הדוקרת לב מדמם.

לאחר ירידת כוחם של שודדי הים, מספר יחידות צבאיות השתמשו בדגל לרוב בעיצוב הגולגולת והעצמות המוצלבות, כדגל לסימון היחידה או כדגל ניצחון המייחס להם את הקשיחות והאכזריות המפורסמת של שודדי הים.

## גלריה

קובץ:SS hat f3549736.jpg|סמל הכובע של האס. אס היה גולגולת אדם עם עצמות מוצלבות ברקע.
קובץ:Captain Dulaien Flag.svg|דגלו של קפטן דולאין.
קובץ:Flag of Christopher Moody.svg|דגלו של כריסטופר מודי.
קובץ:Flag of Henry Every red.svg|דגלו של הנרי האדום.
קובץ:Pirate Flag of Blackbeard (Edward Teach).svg|דגלו של שחור הזקן.
קובץ:Edward Low Flag.svg|דגלו של אדוארד לאו.
קובץ:Bartholomew Roberts Flag.svg|דגלו של ברתולמיאו רוברטס.


## בתרבות
ג'ולי רוג'ר הייתה שמה של ספינת השודדים של קפטן הוק בספר "פיטר פן".

## ראו גם
* דגל ימי
* יחידות גולגולת המת

## קישורים חיצוניים

קטגוריה:צלבים
קטגוריה:דגלים
קטגוריה:שוד ים
ג'ון היי

**ג'ון מילטון היי** (באנגלית: **John Milton Hay**; 8 באוקטובר 1838 – 1 ביולי 1905) היה מזכיר המדינה של ארצות הברית תחת הנשיאים ויליאם מקינלי ותאודור רוזוולט.

## קורות חיים
היי נולד בסיילם, אינדיאנה וגדל באילינוי. בשנת 1858 הוא סיים את לימודיו באוניברסיטת בראון, במהלכם הוא זכה להכרה כמשורר. בשנת 1860 הוא החל לעבוד כמזכירו האישי של נשיא ארצות הברית אברהם לינקולן ובאופן רשמי הועסק במשרד הפנים. במהלך תקופה זו נוצרו בין היי ולינקולן קשרי ידידות והיי התגורר בבית הלבן.

חודשים ספורים שירת היי בצבא האיחוד ושירת בו כקצין במהלך מלחמת האזרחים האמריקנית. הוא שהה לצדו של הנשיא לינקולן במותו ולאחר מכן התמסר לכתיבת הביוגרפיה הרשמית שלו ועריכת כתביו.
בשנת 1861 הוא החל לעבוד בבית המשפט העליון של אילינוי ובשנים 1879–1881 שימש עוזר למזכיר המדינה ויליאם אברטס.

בשנת 1897 מונה היי על ידי הנשיא ויליאם מקינלי לשגריר ארצות הברית בבריטניה. בקיץ 1898 הוא נקרא לארצות הברית ומונה למזכיר המדינה, תפקיד במסגרתו הוא תרם רבות למשא ומתן לגיבוש חוזה פריז שהביאה לסיום מלחמת ארצות הברית–ספרד. הוא נותר בתפקידו לאחר הירצחו של מקינלי וכיהן בתפקיד תחת הנשיא תאודור רוזוולט ועד לפטירתו שלו, בשנת 1905. במהלך שנים אלו הונהגה על ידיו מדיניות הדלת הפתוחה ביחסי ארצות הברית וסין, שייתכן והשפיעה על מדיניות ארצות הברית במרד הבוקסרים ובתכנון תעלת פנמה. כ-50 אמנות בינלאומיות בעלות חשיבות נחתמו בתקופתו, מהן בנוגע לתעלת פנמה, לסמואה ולהכרעת גבולות אלסקה.

היי נפטר בעודו מכהן כמזכיר המדינה ונקבר באוהיו.

נכדו, ג'ון היי ויטני, כיהן אף הוא כשגריר ארצות הברית בבריטניה (בשנים 1958-1961).

## קישורים חיצוניים

* 
* 
* 
* 

קטגוריה:אמריקאים ילידי אינדיאנה
קטגוריה:חברי המפלגה הרפובליקנית (ארצות הברית)
קטגוריה:מזכירי המדינה של ארצות הברית
קטגוריה:מחברי ספרי עיון אמריקאים
קטגוריה:בוגרי אוניברסיטת בראון
קטגוריה:שגרירי ארצות הברית בממלכה המאוחדת
קטגוריה:חברי הקבינט של ארצות הברית בממשל תאודור רוזוולט
קטגוריה:חברי הקבינט של ארצות הברית בממשל ויליאם מקינלי
קטגוריה:אמריקאים שנולדו ב-1838
קטגוריה:אמריקאים שנפטרו ב-1905
סלייט

**סלייט** (באנגלית: **Slate**) הוא מגזין אינטרנט, העוסק בעניינים שונים, בעיקר פוליטיקה, תרבות, כלכלה וטכנולוגיה, ושייך לחברת וושינגטון פוסט.

## היסטוריה
המגזין נוסד ב-1996 על ידי מייקל קינסלי, שהיה עורך בניו ריפבליק. הוא היה תחילה בבעלות MSN. העורך כיום הוא ג'ייקוב וייסברג. מקור הכנסת המגזין היא מפרסומות, והכניסה אליו היא ללא תשלום מאז 1999.

המגזין מכיל טורים קבועים, ובהם Dear Prudence, שהוא advise column, ו-Kausfiles, הבלוג של מיקי קאוס. בין הכותבים למגזין נכללים דליה ליטוויק, כריסטופר היצ'נס, אן אפלבאום והכלכלנים טים הארדפורד ופול קרוגמן.

המגזין נקט עמדה תוקפנית ליברלית כלפי המלחמה בעיראק, ורוב הכותבים הקבועים תמכו בה בתחילתה.

במערכת הבחירות לנשיאות ארצות הברית 2016 שיתפה החברה פעולה עם חברת הסקרים החדשה "Votecastr".

## קישורים חיצוניים

* 

קטגוריה:ערכים שבהם תבנית בריטניקה אינה מתאימה
קטגוריה:אתרי אינטרנט אמריקאיים
קטגוריה:אתרי אינטרנט שהושקו ב-1996
סירת מנוע

**סירת מנוע** היא סירה המונעת על ידי מנוע בנזין או מנוע דיזל, חיצוני או פנימי. ממדיה קטנים והיא חסרת-סיפון, ומשמשת על פי רוב לדיג, נופש וספורט ימי. גם **סירת מרוץ** נחשבת סירת מנוע והיא מתוכננת לשוט במהירות רבה ביותר בתחרויות או בגרירת גולש סקי מים.

## רגולציה בישראל
בישראל אירעו מספר תאונות שסירות מנוע היו מעורבות בהן, חלקן קטלניות. בייחוד ידועה התאונה בכנרת בה נהרג שוער מכבי חיפה ונבחרת ישראל בכדורגל אבי רן. בעקבות זאת הוחמרה הרגולציה על בעלי ומשתמשי הסירות. תקנות משרד התחבורה (רספ"ן - רשות הספנות והנמלים) מגדירות סירת מנוע ככלי שיט שאורכו אינו עולה על 7 מטרים, אשר אינו אופנוע ים או מפרשית, ואשר מונע בכוח מנוע, וקובעות כי השטתו מותרת רק ברישיון. 
הסירות מחולקות לשני סוגים:
* עוצמה א' - מנוע בהספק של 5 כ"ס עד 150 כ"ס
* עוצמה ב' - מנוע מעל תחום זה. 

לכל סוג יש תנאי רישיון שונים.

על מנת להשיט סירת מנוע מסוג עוצמה א' נדרש רישיון "'''משיט 12'''" של משיט ועל מנת להשיט סירת מנוע מסוג עוצמה ב' נדרש רישיון "**משיט 13**" של רספ"ן.

בישראל ניתן לשכור סירות מנוע לשיט בכנרת, בגני יהושע בתל אביב ובפארק הלאומי ברמת גן.

## ראו גם
*סירת מפרש

## קישורים חיצוניים

* 

קטגוריה:סירות
סבסטיאן לטו

**סבסטיאן אדוארדו לטו ליס** (בספרדית: **Sebastián Eduardo Leto Lées**; נולד ב-30 באוגוסט 1986 באלחנדרו קורן שבמחוז בואנוס איירס) הוא כדורגלן עבר ארגנטינאי ששיחק בעמדת הקיצוני השמאלי.

לטו החל את הקריירה שלו בלנוס, וערך את הופעת הבכורה ב-25 ביוני 2005. הוא שיחק שם במשך שלוש עונות, בהן צבר 52 הופעות ושמונה שערים.

ב-10 באוגוסט 2007 חתם לטו בליברפול תמורת 1.85 מיליון לירות שטרלינג. הוא ערך את הופעת הבכורה במשחק הידידות מול שאנגחאי שנהואה ב-3 באוגוסט 2007, ואת הופעת הבכורה הרשמית בניצחון 4 - 0 על טולוז במוקדמות ליגת האלופות ב-28 באוגוסט. לאחר מכן הוא השתתף במשחק נוסף בליגת האלופות ובשני משחקים של גביע הליגה, אך מעולם לא שיחק בפרמייר ליג בגלל בעיות בדרכון שלו. במקום זאת הוא נאלץ לשחק בקבוצת המילואים של ליברפול. הוא קיבל דרכון איטלקי באמצע 2007, אך לאחר שזה בוטל הוא נאלץ לבקש היתר עבודה, והרשויות דחו את בקשתו. רפא בניטז, מאמן ליברפול, מתח על כך ביקורת לאור הישגיו של לטו בליגת האלופות ובמשחקים האולימפיים.

ביוני 2008 הוא הושאל לאולימפיאקוס למשך שנה אחת. הוא הבקיע את שערו הראשון בניצחון 2 - 0 על נורדסילאנד בגביע אופ"א, ואת שער הליגה הראשון בניצחון הביתי 2 - 1 על תראסיבולוס בדצמבר 2008.

ב-23 ביוני 2009 חתם לטו בפנאתינייקוס למשך חמש שנים, תמורת 1.2 מיליון דולר. הוא ערך את הופעת הבכורה במשחק החוץ מול ספרטה פראג בליגת האלופות, בו עלה כמחליף במחצית השנייה. ב-8 באוגוסט פנאתינייקוס הייתה זקוקה לניצחון בהפרש של שני שערים על מנת להעפיל לשלב הבא, ולטו היה אחד מהמבקיעים בניצחון 3 - 0. הוא הבקיע צמד מול ארגוטליס מכרתים ב-22 באוגוסט, ושער ניצחון מול פנתרקיקוס ב-13 בספטמבר. בסיום אותה עונה זכה לטו עם הקבוצה באליפות הליגה היוונית.

לקראת עונת  עבר לטו לקטניה. ב-2015 הושאל למועדון נעוריו לנוס, וממנה חזר לקדנציה שנייה בקבוצה היוונית פנאתינייקוס.

ב-20 באוגוסט 2017 חתם באמירטס.

## קישורים חיצוניים

* 

* מידע באתר LFC History

קטגוריה:כדורגלנים ארגנטינאים
קטגוריה:קשרי כדורגל ארגנטינאים
קטגוריה:כדורגלני לנוס
קטגוריה:כדורגלני ליברפול
קטגוריה:כדורגלני אולימפיאקוס
קטגוריה:כדורגלני פנאתינאיקוס
קטגוריה:כדורגלני קטניה
קטגוריה:כדורגלני אמירטס
קטגוריה:מאמני כדורגל ארגנטינאים
קטגוריה:ספורטאים ארגנטינאים באנגליה
קטגוריה:ספורטאים ארגנטינאים ביוון
קטגוריה:ספורטאים ארגנטינאים באיטליה
קטגוריה:ספורטאים זרים באיחוד האמירויות הערביות
קטגוריה:ארגנטינאים שנולדו ב-1986
וינצנץ הרובי

**וינצנץ הרובי** (בצ'כית: **Vincenc Hrubý**; 9 בספטמבר 1856 – 16 ביולי 1917) היה שחמטאי צ'כי.

## ביוגרפיה
הרובי נולד בבוהמיה ועבד כמורה בטריאסטה, האימפריה האוסטרו-הונגרית (כיום באיטליה). התוצאות הטובות ביותר שלו היו בין שנות השמונים של המאה ה-19 לשנות התשעים שלהן. בתחרות הבינלאומית לשחמט שהתקיימה בווינה בשנת 1882 הגיע הרובי למקום ה-11, לפני מיכאל צ'יגורין והנרי בירד, ועם ניצחונות מול וילהלם שטייניץ, ג'יימס מייסון, יוסף הנרי בלקבורן ואחרים. ניצחו בתחרות וילהלם שטייניץ ושמעון אברמוביץ וינוור. בתחרות אחרת שהתקיימה בווינה בשנת 1882 ניצח הרובי לפני ברנהרד פלייסיג. הרובי חלק מקום 10–11 בתחרות נירנברג 1883 (ניצח: שמעון אברמוביץ וינוור).

הרובי ניצח דו-קרב מול ברטולד אינגליש 3.5-1.5 ואת אדולף אלבין 5.5-3.5 בשנת 1891.

## קישורים חיצוניים

## הערות שוליים

קטגוריה:שחמטאים צ'כים
קטגוריה:שחמטאים אוסטרים
קטגוריה:ילידי 1856
קטגוריה:נפטרים ב-1917
ניוטאון קריק

**ניוטאון קריק** הוא שפך נהר המהווה את הגבול בין רובע ברוקלין ורובע קווינס של העיר ניו יורק במדינת ניו יורק שבארצות הברית.

הנהר נקרא "ניו טאון" (העיר החדשה) במקור מהולנדית: Nieuwe Stad (ניווה שטאד) - שמה של ההתיישבות באזור הקרוי כיום אלמהרסט ברובע קווינס.

## מהלך הנהר
מוצאו של הנהר במפגש רחוב 47 ושדרת גרנד, בקו הגבול בין הרבעים קווינס וברוקלין. הנהר נשפך אל איסט ריבר במפגש רחוב 2 ושדרת 54 בלונג איילנד סיטי, למול בית החולים בלוויו שבאי מנהטן.

לשפך הנהר אין מקורות מים טבעיים וזורמים בו בעיקר מי שפכים ומי גשמים.

## היסטוריה
עד התיעוש הגדול שעבר על ניו יורק במהלך המאה ה-19 היה ניוטאון קריק לשון ים רחבה ורדודה ובה מספר איים. במהלך המחצית השנייה של המאה ה-19, בשל התיעוש של האזור הפכה לשון הים לדרך תחבורה ימית ראשית להעברת אספקה וסחורות למפעלים הרבים שנבנו על גדותיו. לשון הים הועמקה וחלק מגדותיה יובשו. כיום לשון הים מזרימה אל הים מי שופכים מהמפעלים הרבים, אולם אינה משמשת עוד לתעבורה.

## גשרים
מעל הנחל עוברים גשר פולאסקי, גשר הזיכרון ג'י. ג'י. בירן וגשר קוסקיוסקו.

## קישורים חיצוניים

* תצלומים
*כתבה של רשת PBS על הנהר

קטגוריה:איסט ריבר
קטגוריה:מדינת ניו יורק: נהרות
השדרה השמינית

ממוזער|שמאל|השדרה השמינית.
**השדרה השמינית** (באנגלית: **Eighth Avenue**) היא שדרה מצפון לדרום באזור הוסט סייד (הצד המערבי) של האי מנהטן בעיר ניו יורק במדינת ניו יורק שבארצות הברית. 

התנועה בשדרה חד סיטרית לכיוון צפון, והיא הדרך הישירה הארוכה ביותר באי. השדרה מתחילה בדרום באזור הצד המערבי (הווסט ווילג') של שכונת גריניץ' וילג', בכיכר אבינגדון (במפגש הרחובות האדסון ובליקר). השדרה עוברת דרך השכונות צ'לסי, אזור הבגדים, מטבח הגיהנום, המיד טאון (מרכז מנהטן), אזור התיאטראות, וכיכר קולומבוס (במפגש עם רחוב 58).

צפונית לכיכר קולומבוס משנה השדרה את שמה ונקראת סנטרל פארק וסט, וברחוב 110, הצפוני לסנטרל פארק נקראת השדרה "שדרת פרדריק דאגלס" (**Frederick Douglass Boulevard**), הנחשבת שוב לחלק מהשדרה השמינית. השדרה מסתיימת ברחוב 159, בסמוך לנהר הארלם.

מתחת לשדרה עובר קו השדרה השמינית של הרכבת התחתית של ניו יורק.

## תרבות
מאז שנות ה-90, אזור גריניץ' וילג' בו חולפת השדרה השמינית מהווה מרכז הקהילה ההומוסקסואלית של העיר ניו יורק, ולאורך השדרה באזור זה מקומות מפגש רבים לקהילה. מדי שנה מצעד הגאווה של העיר ניו יורק עובר לאורך חלק זה של השדרה.

## אתרים בעלי חשיבות
לאורך השדרה נמצאים תחנת פן, בניין הניו יורק טיימס, תחנת האוטובוסים של רשות הנמל ומגדל הרסט.

בעבר היה ממוקם המדיסון סקוור גארדן לצד השדרה.

## קישורים חיצוניים

*
פנתאון דידובה

**פנתאון הסופרים ואנשי הציבור של גאורגיה דידובה** (בגאורגית: **დიდუბის მწერალთა და საზოგადო მოღვაწეთა პანთეონი**) או בקיצור **פנתאון דידוּבֶּה** הוא נקרופוליס בטביליסי גאורגיה בו קבורים סופרים, אמנים, מדענים וגיבורים לאומיים בולטים של גאורגיה. הפנתאון ממוקם בפרוור דידובה בטביליסי. 

הפנתאון הוקם בסוף המאה ה-19 ליד כנסיית דידובה . בתחילה היה הפנתאון החשוב בגאורגיה אולם עם הזמן איבד מחשיבותו. בשנת 1938 בוטל בית הקברות של דידובה ונפתח שוב שנה לאחר מכן ב-1939 בשמו הנוכחי. 

## קבורים בפנתאון
מבין המפורסמים הקבורים בפנתאון: 
* טֵרֶנְטִי גְּרָאנֵלִי  (1934-1897) - משורר גאורגי  
* בָּצָ'נָה  (1928-1866) - משורר גאורגי 
* יתים גורג'י (1940-1875) - טרובדור גאורגי 
* ולריאן גפרינדשווילי (1941-1889) - משורר ומתרגם גאורגי
* סופיקו צ'יאורלי (2008-1937) - שחקנית גאורגית מהעידן הסובייטי 
* זוראב ז'ווניה (2005-1963) - ראש ממשלת גאורגיה משנת 2004 ועד מותו ויושב ראש הפרלמנט של גאורגיה בשנים 2003-2004 
* איליה אבולדזה (1968-1901) - פילולוג גאורגי
* גריגול אבשידזה  (1994-1914) - משורר גאורגי 
* קיטה אבשידזה  1870-1917
* ליה אליאבה   (1998-1934) - שחקנית גאורגית שהוכרה כאמן הלאומי של גאורגיה
* תמר אבקליה  (1905-1953) - פסלת ומעצבת תפאורות גאורגית
* רוואז לר'ידזה (1981-1921) - מלחין גאורגי
* אנדריה בלנצ'יוודזה (1992-1906) - מלחין גאורגי
* וחטנג צ'לידזה (2005-1917) - סופר ומתרגם גאורגי
*גיה קנצ'לי  (2019- 1935)  - מלחין גאורגי
* תנגיז אבולדזה (1924-1994) - במאי קולנוע גאורגי
* אלגוג'ה אמאשוקלי  (1928-2002) - פסל גאורגי
* רוואז צ'חיידזה (1926-2015) - במאי קולנוע גאורגי

## ראו גם
* פנתאון מתאצמינדה
* פנתאון סבורתלו

## קישורים חיצוניים

דידובה
דידובה
אמיליאנו אינסואה

**אמיליאנו "אמיליו" אדריאן אינסואה ספאטה** (בספרדית: **Emiliano "Emilio" Adrian Insúa Zapata**; נולד ב-7 בינואר 1989 בבואנוס איירס, ארגנטינה) הוא כדורגלן עברארגנטינאי-ספרדי ששיחק בעמדת המגן השמאלי.

## קריירה
אינסואה התחיל את קריירת הכדורגל שלו בקבוצת הילדים פינוקו שבארגנטינה. מאוחר יותר אינסואה עבר למחלקת הנוער של בוקה ג'וניורס. עוד לפני שהספיק לפרוץ לקבוצה הבוגרת מה"לה-בונבונרה" הוא הצליח למשוך תשומת לב מליברפול. המגן הסכים לעבור בהשאלה ל-18 חודשים לליברפול. עם הגעתו לליברפול צורף אינסואה לקבוצת המילואים בה משחק בקביעות. ב-28 באפריל 2007 ערך אינסואה את הופעת הבכורה במדי ליברפול במשחק מול פורטסמות' אך זו הייתה ההופעה האחרונה שלו לאותה עונה.

בעונתו השנייה זכה אינסואה באליפות ליגת המילואים וכן שותף בשלושה משחקים. במהלך העונה הושלמה העברתו לקבוצה וזאת במסגרת עסקה בה עבר גבריאל פאלטה לבוקה ג'וניורס. הוא זכה למחמאות ממאמנו רפאל בניטס שהצהיר שרואה באינסואה שחקן אשר יכול לאייש את עמדת המגן השמאלי של ליברפול בשנים הקרובות.

בעונה השלישית בליברפול החל אינסואה להשתלב ברוטציה של הקבוצה. הוא השתתף במספר משחקים, כולל אלו מול ארסנל ובולטון וונדררס.
בעונת 2009/10, אמיליאנו אינסואה תפס מקום קבוע בהרכב הראשון של ליברפול, כאשר הוא פותח כמעט בכל משחק על חשבון פאביו אאוראליו שהיה משחק באותה עמדה (מגן שמאלי) בליברפול קודם לכן. אינסואה כבש את שערו הראשון בקבוצה הבוגרת של ליברפול ב-28 באוקטובר 2009 במשחק גביע הליגה האנגלי נגד ארסנל במסגרת שמינית הגמר של המפעל לעיניהם של 60,000 צופים באצטדיון האמירויות. השער הובקע מ-23 מטרים כאשר אינסואה עוצר מסירה של חברו לקבוצה על החזה ובועט את הכדור בצורה קשתית מעל לשוערה של ארסנל.

בשנת 2013 עבר לאתלטיקו מדריד ושנה לאחר מכן הושאל לראיו ואיקאנו.

ב-11 ביולי 2015 חתם לשלוש שנים בשטוטגרט הגרמנית.

ב-2 בינואר 2020 חתם בלוס אנג'לס גלאקסי האמריקאית.

ב-14 בפברואר 2021 חזר לאחר 14 שנה לארגנטינה וחתם באלדוסיבי לשנה אחת.

## נבחרת
אינסואה זכה יחד עם נבחרת ארגנטינה הצעירה במונדיאל הנוער שנערך בקנדה בקיץ 2007. בטורניר שיחק בשבעה ממשחקי הנבחרת. אינסואה השתייך לסגל האולימפי של ארגנטינה ונכלל בין ארבעת שחקני הגיבוי לסגל הנבחרת האולימפית לקראת המשחקים האולימפיים בקיץ 2008.

## קישורים חיצוניים

קטגוריה:כדורגלנים ארגנטינאים
קטגוריה:כדורגלנים ספרדים
קטגוריה:מגני כדורגל ארגנטינאים
קטגוריה:מגני כדורגל ספרדים
קטגוריה:בואנוס איירס: כדורגלנים
קטגוריה:כדורגלני בוקה ג'וניורס
קטגוריה:כדורגלני ליברפול
קטגוריה:כדורגלני גלאטסראיי
קטגוריה:כדורגלני ספורטינג ליסבון
קטגוריה:כדורגלני אתלטיקו מדריד
קטגוריה:כדורגלני ראיו ואייקאנו
קטגוריה:כדורגלני שטוטגרט
קטגוריה:כדורגלני לוס אנג'לס גלאקסי
קטגוריה:כדורגלני אלדוסיבי
קטגוריה:כדורגלני ראסינג קלוב
קטגוריה:כדורגלני נבחרת ארגנטינה
קטגוריה:ארגנטינאים ממוצא ספרדי
קטגוריה:מהגרים מארגנטינה לספרד
קטגוריה:ספורטאים ארגנטינאים באנגליה
קטגוריה:ספורטאים זרים בטורקיה
קטגוריה:ספורטאים זרים בפורטוגל
קטגוריה:ספורטאים ארגנטינאים בגרמניה
קטגוריה:ספורטאים זרים בארצות הברית
קטגוריה:ספורטאים ספרדים באנגליה
קטגוריה:ספורטאים ספרדים בפורטוגל
קטגוריה:ספורטאים ספרדים בגרמניה
קטגוריה:ארגנטינאים שנולדו ב-1989
קטגוריה:ספרדים שנולדו ב-1989
גיולה מקובץ

**גיולה מקובץ** (בהונגרית: **Makovetz Gyula**; 29 בדצמבר 1860 – דצמבר 1903) היה שחמטאי יהודי-הונגרי ועיתונאי.

מקובץ ערך את ביטאון השחמט Budapesti Sakkszemle בין השנים 1889 ל-1894.

מקובץ ניצח בתחרות גראץ בשנת 1890, לפני אלוף העולם עמנואל לסקר ויוהאן הרמן באואר. הוא חלק מקום שני עם מוריץ פורגס בתחרות דרזדן 1892 (ניצח: זיגברט טאראש). בשנת 1893 הוא ניצח בדו-קרב את רודולף שארושק בתוצאה 3.5-2.5.

## קישורים חיצוניים

## הערות שוליים

קטגוריה:שחמטאים יהודים הונגרים
קטגוריה:הונגרים שנולדו ב-1860
קטגוריה:איטלקים שנפטרו ב-1903
סיניסטר גייטס

**בריאן אלווין היינר ג'וניור** (באנגלית: **Brian Elwin Haner, Jr**; נולד ב-7 ביולי 1981), הידוע בשם **סיניסטר גייטס**, הוא הגיטריסט הראשי של להקת הרוק Avenged Sevenfold.

## חייו
גייטס נולד בהנטינגטון ביץ', קליפורניה. יש לו אח ואחות צעירים. הוא קיבל את הגיטרה הראשונה שלו מסבו ומסבתו כשהיה ילד. אחד השירים הראשונים שהוא למד היה "Stairway to Heaven". הוא למד לנגן על פי שמיעה בלבד.
הוא למד בתיכון אושן ויו בקליפורניה, ומאוחר יותר למד לנגן בגיטרה באופן מקצועי ב-MIT בהוליווד.

גייטס הצטרף לאוונג'ד סבנפולד בסוף 1999, כשהיה בן 18, זמן קצר לפני שהחלו ההקלטות לאלבום הראשון "Sounding The Seventh Trumpet". הוא ניגן בפסנתר בשיר "Beast And The Harlot" למרות שבעבר הבסיסט הקודם ג'סטין סיין ניגן על הפסנתר.

גייטס טוען שהגיטריסטים האהובים והמשפיעים עליו הם: ג'אנגו ריינהארדט, סלאש, דיימבאג דארל וג'ון פטרוצ'י.

בשנת 2006, זכה גייטס בפרס "Metal Hammer" בקטגוריית "Young shredder", ובתואר גיטריסט השנה של גיליון "Total Guitar".

גייטס היה חלק מפרויקט צדדי שנקרא "Pinkly Smooth" יחד עם המתופף ג׳יימס סאליבן והבסיסט לשעבר ג'סטין סיין. הפרויקט נעצר עקב מותו הפתאומי של ג'יימס("המכונה גם The Rev") ב-2009.

באלבומם השישי של אוונג'ד סבנפולד, Nightmare, סיניסטר כתב את השיר So Far Away לזכרו של ג׳יימס סאליבן וזהו שירו הראשון. השיר נחשב לאחד המוערכים באלבום.

## קישורים חיצוניים

* 

ימין|ממוזער|250px|סיניסטר גייטס, 2009

קטגוריה:גיטריסטים אמריקאים
קטגוריה:אמריקאים שנולדו ב-1981
אליהו פורת

**אליהו פורת** (10 באפריל 1906 – 23 באוקטובר 1966) היה פובליציסט ומתרגם עברי, איש התנועה הקיבוצית, ממקימי קיבוץ עין החורש.

## ביוגרפיה
פורת נולד בשם **אליהו דוד יוסלביץ' חייטוביץ**' בעיירה ז'וסלה שבליטא. אביו, ר' יוסף יוסלביץ', היה רב שכיהן ברבנות בערים שונות. המשפחה נדדה מעיר לעיר עד לפטירת האב בשנת 1935. כתוצאה מכך לא זכה פורת לחינוך פורמלי, אלא למד מפי האב וממורים פרטיים. אלו הקנו לו השכלה חילונית ותורנית.

פורת הצטרף לתנועת "השומר הצעיר", ובשנת 1926 יצא להכשרה, והחל בפעילות ציבורית במסגרת התנועה. בשנים אלו היה חבר המועצה הראשית של התנועה בפולין, חבר המזכירות של התנועה, וסייע בעריכת ביטאון התנועה, וכל זאת בעודו ממתין לאישור העלייה, כשהוא חבר "קיבוץ עלייה א'". בשנת 1930, בתקופת העלייה החמישית, עלה לארץ ישראל, והצטרף לקיבוצו במושבה חדרה. הוא החל לעבוד בבניין ובחקלאות, ובשנת 1932 הצטרף לקיבוץ עין החורש, שם חי, עם אשתו לולה לבית גוטסדינר, ושני בניהם, עד לפטירתו. לאחר קום המדינה עִברת את שמו ל"פורת", לפי הפסוק "בן פורת יוסף" (מברכת יעקב לבנו), על שם אביו.

במקביל לעבודתו במשק במטעי הקיבוץ, עסק פורת בעבודה ספרותית ועיתונאית. רשימותיו התפרסמו בעיתון הקיבוץ, בעיתונות התנועה, ובעיתוני מפלגות הפועלים "דבר" ו"על המשמר". בסוף שנות ה-50 חלה, ואז החל בעבודת תרגום נרחבת. במסגרת זו הכיר לקורא העברי סופרים כסול בלו ואלכסנדר סולז'ניצין, כאשר תרגם לעברית באופן חלוצי את ספרו "יום אחד בחיי איוואן דניסוביץ'". 

פורת תרגם את ספרו של איליה ארנבורג "אנשים, שנים, החיים", עבור ספריית פועלים, שיצא לאור בשני כרכים ב-1961–1962. בפברואר 2006 נמצאו שני פרקים גנוזים מהחלק השלישי של "אנשים, שנים, החיים" בעברית, שטרם יצאו לאור. שני הפרקים תורגמו אף הם, כמו שני הכרכים, בידי אליהו פורת, והיו אמורים לצאת לאור בכרך השלישי של זיכרונותיו של איליה ארנבורג, אך הכרך לא נדפס מעולם, והפרקים נשכחו למשך ארבעים שנה ומעלה בארכיונו של יעקב מאיוס. הפרקים נמצאו ביד יערי, הארכיון המרכזי של "השומר הצעיר" בגבעת חביבה. 

פורת תרגם כארבעים ספרים, רובם במסגרת "ספריית פועלים", מגרמנית, אנגלית, צרפתית, רוסית, פולנית ויידיש. 

בשנת 1966 נפטר במפתיע. כשנתיים לאחר מותו יצא ספר לזכרו בשם "אדם ונוף בקיבוץ" בהוצאת ספריית פועלים וקיבוץ עין החורש. בספר מאמרים, רשימות ופליטונים, כולל רשימה ביבליוגרפית של תרגומיו וספרים בעריכתו, שכינס וערך יעקב הורביץ.

בניו הם המשורר והסופר אלישע פורת, והגאוגרף חנינא פורת.

## קישורים חיצוניים
* 
* 
* 

## הערות שוליים

קטגוריה:ישראלים שנולדו ב-1906
קטגוריה:אנשי העלייה החמישית
קטגוריה:עין החורש: אישים
קטגוריה:פובליציסטים ישראלים
קטגוריה:מתרגמים ישראלים
קטגוריה:מתרגמים לעברית
קטגוריה:מתרגמים מגרמנית לעברית
קטגוריה:מתרגמים מרוסית לעברית
קטגוריה:מתרגמים מאנגלית לעברית
קטגוריה:מתרגמים מפולנית לעברית
קטגוריה:מתרגמים מיידיש לעברית
קטגוריה:מתרגמים מצרפתית לעברית
קטגוריה:אישים הקבורים בעין החורש
קטגוריה:ישראלים שנפטרו ב-1966
אולם הפחים

250px|ממוזער|שמאל|משחקה הרשמי האחרון של הפועל חולון באולם, אשר נערך מול מכבי ראשון לציון במסגרת הפלייאוף של ליגת וינר, עונת 2014/2015

**היכל האחד במאי**, הידוע יותר בכינויו **אולם הפחים**, היה אולמה הביתי של קבוצת הכדורסל הפועל חולון בין השנים 1953–2015. האולם מכיל כ-2,800 מקומות, ביניהם יציע עמידה. האולם אשר ממוקם ברחוב אחד במאי 38 במתחם הפועל של ההסתדרות, שוקק חיים שבעה ימים בשבוע למשך רוב שעות היום ומתקיימות בו פעילויות כדורסל מגוונות.

האולם מכונה כך בשל הפחים שמהם עשויים קירות וגג האולם. אולם הפחים הוא אחד האולמות הביתיים המפורסמים ביותר בישראל. האוהדים נוהגים לנצל את הפחים העוטפים את האולם כדי ליצור רעש במהלך המשחק.

אולם הפחים היה ממגרשי הכדורסל הראשונים בישראל. הוא נחנך ביום העצמאות החמישי למדינת ישראל, בשנת 1953, במשחק מול הפועל תל אביב, בו ניצחה הפועל חולון בתוצאה 41:38. האולם נבנה תחילה כמגרש כדורסל פתוח שהכיל תחילה כ-1,500 מקומות ולראשונה בישראל עם תאורה למשחקי לילה במגרש אך בשנת 1985 התווספו גג וקירות מפח שהפכו אותו ממגרש פתוח לאולם. הגג לא היה אטום במידה נאותה ופעמים רבות דלפו מים אל המגרש בימי החורף, מה שגרם לביטול ולדחייה של משחקים. בשנים הראשונות לקיומו אירח האולם משחקים במסגרות אירופיות של קבוצות ישראליות, ביניהן הפועל תל אביב, ומשחקי גמר של גביע המדינה.

בתחילת עונת 2007/2008 האולם לא אושר למשחק בליגת העל בכדורסל בשל התנאים הירודים (מיעוט תאי שירותים, אולם שאינו ממוזג) אך לאחר מאבק של ההנהלה והאוהדים הוא אושר לבסוף, לאחר שעבר שיפוץ קל. לעומת זאת הוא לא עומד בתנאים לאירוח ביורוקאפ (מכיוון שלא היה ממוזג), אף על פי שאירח משחקים אירופאיים בסוף שנות השמונים ובתחילת שנות התשעים.

בנובמבר 2009 התקבלה החלטה ממנהלת הליגה כי אם שירותי האולם והמעברים בין היציעים לא ישופצו עד ינואר 2010 הקבוצה תצטרך למצוא מגרש חלופי שבו תשחק את משחקי הבית שלה. בנוסף, אם לא יותקן באולם מזגן עד סוף קיץ 2010, הקבוצה לא תוכל לשחק באולם בעונת 2010/2011. בסופו של דבר, ערכה חולון את משחקיה הביתיים באולם בית מכבי בראשון לציון עד לסיום הטיפול בליקויים.

בקיץ 2012 החל להיבנות בעיר היכל הספורט חולון, אולם חדש שמכיל 5,500 מקומות ישיבה ונחנך בשנת 2015. הוא החליף את אולם הפחים כאולמה הביתי של הפועל חולון מעונת 2015/2016. על פי התוכניות העירוניות אולם הפחים מיועד להריסה עתידית כחלק מפיתוח עירוני מחודש לשטח בו הוא שוכן ב"מתחם הפועל", עם פארק אקולוגי, קאנטרי קלאב, בתי ספר, מגרשי ספורט, חניון ועוד.

## הערות שוליים

פחים
קטגוריה:הפועל חולון (כדורסל)
קטגוריה:חולון: אצטדיונים ומתקני ספורט
ונריוס המתבודד

**ונריוס הקדוש** (באיטלקית: **San Venerio**; 560 לערך – 630) הוא קדוש נוצרי בכנסייה הקתולית. מאז 1961 הוא נחשב לקדוש המגן של שומרי המגדלורים, של העיר לה ספציה ושל מפרץ לה ספציה.

לא קיימות עדויות מוצקות על חייו. על פי ההגיוגרפיה, הוא נולד באי פלמריה והיה נזיר מתבודד במנזר באי טינו שבים הליגורי. לאחר מכן שירת כאב מנזר עד למותו בשנת 630. לאחר מותו הוקם במקום מקדש קטן, ובמאה ה-11 הקימו בנדיקטינים מנזר לזכרו. שרידי המנזר נמצאים בצפון טינו.

ונריוס היה הקדוש המגן של לוני, אך במאה ה-9 הותקפה העיר וחרבה מתקיפות נורמניות וסרצניות. המושב של בישוף לוני הועבר לסרצנה ושרידיו של הקדוש הועברו לסן פרוספרו ברג'ו אמיליה והוא היה פטרון העיר לתקופת מה. מאוחר יותר הועברו לאי טינו.

## קישורים חיצוניים

קטגוריה:אבות מנזרים
קטגוריה:קדושים נוצרים
קטגוריה:ילידי 560
קטגוריה:נפטרים ב-630
אוניברסיטת נוטרדאם

שמאל|ממוזער|250px|קמפוס נוטרדאם
**אוניברסיטת נוטרדאם** (באנגלית: **University of Notre Dame**) היא אוניברסיטה קתולית גדולה במדינת אינדיאנה שבארצות הברית.

## היסטוריה
האוניברסיטה נוסדה על ידי הכומר אדווארד סורין שהיה נשיאה הראשון. היא נוסדה ב-1842 כמוסד לגברים בלבד ונפתחה לנשים ב-1972.

השבועון U.S. News & World Report מדרג את נוטרדאם במקום ה-19 מתוך כלל האוניברסיטאות בארצות הברית.

## ספורט
נוטרדאם ידועה מאוד בזכות קבוצת הפוטבול שלה שזכתה ב-11 אליפויות. מבחינה כלכלית, היא קבוצת הפוטבול המצליחה ביותר בין מכללות ארצות הברית, הרבה בזכות חוזי שידור ייחודיים, הן בטלוויזיה, בה כל משחקי הבית שלה משודרים לציבור הרחב ברשת NBC והן ברדיו.

## מחלקות אקדמיות
המחלקות האקדמיות של אוניברסיטת נוטרדאם כוללות:
* **בית הספר לאדריכלות**
* **מדעי הרוח -** לימודים בתחומים אנגלית, היסטוריה, לימודים אפריקאים, לימודים אמריקאיים, שפות, פילוסופיה, תאולוגיה ועוד.
* **אמנויות -** תוכניות באמנות עיצוב, קולנוע וטלוויזיה, תיאטרון, מוזיקה.
* **מדעי החברה -** מתקיימים לימודים בתחומים אנתרופולוגיה, כלכלה, מדעי המדינה, פסיכולוגיה, סוציולוגיה.
* **הקולג' למנהל עסקים -** הקולג' למנהל עסקים כולל מחלקות כגון חשבונאות, שיווק, ניהול, פיננסים, טכנולוגיות מידע.
* **הקולג' להנדסה -** מחלקות הקולג' להנדסה כוללות הנדסת אווירונאוטיקה ומכונות, הנדסה כימית, הנדסה אזרחית וסביבתית, הנדסת חשמל, מדעי המחשב.
* **בית הספר ליחסים בינלאומיים**
* **בית הספר ללימודים מתקדמים**
* **בית הספר למשפטים**
* **הקולג' למדעים -** מחלקות הקולג' למדעים כוללות מתמטיקה, ביולוגיה, כימיה, ביוכימיה, פיזיקה.

## ראו גם
* הולאבירד ורוט

## קישורים חיצוניים

* 
* אתר מחלקת האתלטיקה של האוניברסיטה
* 

## הערות שוליים

*
נוטרדאם
נוטרדאם
נוטרדאם
נוטרדאם
נוטרדאם
ייצור

שמאל|ממוזער|220px|מגוון קווי ייצור
**יִיצור** הוא תהליך של הפקת מוצר. תהליך זה הוא חלק חשוב בכלכלה. איכות הייצור תלויה במספר גורמים כמו איכות האנשים העוסקים בייצור, איכות חומרי הגלם, איכות אמצעי הייצור (מכונות, מחשוב וכדומה). הכמות של הייצור תלויה בשיווי המשקל של השוק. כלומר, היצע לעומת ביקוש וכן בתועלת השולית לעומת העלות השולית.

## ייצור המוני

**ייצור המוני** הוא ייצור של מוצרים תעשייתיים בשיטות מתקדמות, כגון פסי ייצור, המאפשרות ייצור בכמויות גדולות, בדרך כלל במחירים נמוכים משמעותית מייצור ידני. הייצור ההמוני של מכוניות הפך לנפוץ על ידי הנרי פורד בתחילת המאה ה-20, ובמיוחד בפס הייצור של מכונית הפורד מודל T.

## ייצור רזה

**ייצור רזה** (Lean Manufacturing) היא פילוסופיה ניהולית, המתרכזת בהקטנת הבזבוז בתהליכי ייצור. השיטה מתמקדת ביצירת רצפת ייצור טובה יותר, באמצעות עקרון טויוטה "יש לכבד את האנושיות". צמצום הבזבוז במפעל גורם להגדלת האיכות, הקטנת זמן הייצור והקטנת ההוצאות. כלי העבודה של הייצור הרזה כוללים ניתוח מתמיד של תהליכים, ייצור במשיכה ומניעת טעויות.

את המילה **ייצור** ואת השם והפועל הנגזרים ממנו – **מייצר** ו**לייצר** – חידש הלשונאי והבלשן יצחק אבינרי ב"הארץ" בכ"ב בשבט תרפ"ז – 25 בינואר 1927.

## קישורים חיצוניים

* 
* 

## הערות שוליים

*
קטגוריה:נושאים בכלכלה
ריף אוריינטלי

שמאל|ממוזער|300px|דוגמה מופשטת של הריף האוריינטלי
שמאל|ממוזער|300px|הריף האוריינטלי, בו מוספת הקווינטה של כל צליל בהיפוך
**הריף האוריינטלי** הוא ריף המופיע בקטעים מוזיקליים רבים העוסקים בתרבות המזרח הרחוק, בסין, ביפן ובשאר המדינות והארצות הנמצאות באזור המזרח הרחוק. הריף ידוע גם בשמות "מלודיה סינית", "הלחן האסייתי", "Chinese Girl" וכדומה.

קובץ:AsianRiff koto.ogg

כיום, לא ידוע אם מקורו האמיתי של הריף הוא באזור המזרח הרחוק או שהוא המצאה מערבית שנועדה לייצג את המזרח הרחוק. המלודיה כתובה בסולם הפנטטוני, סולם המאפיין (בין היתר) מוזיקה אוריינטלית.

## שימושים במוזיקה פופולרית
הריף האוריינטלי כלול במספר רב של קטעים מוזיקליים מוערכים. הקטע המפורסם ביותר, קרוב לוודאי, בו משתמשים בריף האוריינטלי, הוא "Kung Fu Fightning" שנכתב על ידי קארל דאגלס. בנוסף, הריף מנוגן בשירים מוכרים אחרים, כגון "A passage to Bangkok" של להקת Rush ומנגינה הפותחת את השיר "סיני או יפני" של להקת הפסולייה של דייזי.

להקת הבילויים השתמשה בריף האוריינטלי כמוטיב מרכזי בשיר "מה שלום הזקן של צ'ין קו צ'ן".

## קישורים חיצוניים

קטגוריה:מוזיקה
סנטרל פארק וסט

[ממוזער|שמאל|300px|[בתי דירות קואופרטיבים בשדרת סנטרל פארק וסט (מימין לשמאל): הסאן רמו, הלגנהאם, הדקוטה והמג'סטיק.]]
**סנטרל פארק וסט** (באנגלית: **Central Park West**) או בקיצור: CPW היא שדרה בציר צפון - דרום ברובע מנהטן של העיר ניו יורק במדינת ניו יורק.

השדרה מהווה את גבולו המערבי של סנטרל פארק ואת גבולה המזרחי של שכונת האפר וסט סייד (הצד המערבי העליון של האי). אורכה של השדרה 51 גושי דירות. השדירה מתחילה בכיכר קולומבוס (במפגש רחוב 59 עם השדרה השמינית) ומהווה את המשיכה צפונה של השדרה השמינית, ומגיעה עד כיכר פרדריק דאגלס (במפגש רחוב 110 עם שדרת פרדריק דאגלס המהווה למעשה את המשך השדרה השמינית ואף מכונה כך).

לאורך השדרה, מצויים רחובות החוצים את סנטרל פארק. במפגש השדרה עם רחובות אלה מצויים שערי הפארק: שער הסוחרים (Merchants Gate) במפגש השדרה עם רחוב 59, שער הנשים (Womens Gate) במפגש עם רחוב 72, ושער הזרים (Strangers Gate) במפגש עם רחוב 106.

בניגוד לשדרה השמינית, שהיא חד סיטרית לכיוון צפון, שדרת סנטרל פארק וסט היא דו סיטרית.

## אתרים בשדרה
השדרה מהווה אתר מגורים יוקרתי. לאורך השדרה מצויים מספר בנייני דירות קואפרטיביים (שיתופיים) יוקרתיים: הסאן רמו, האל דורדו, המג'סטיק, הדקוטה והברספורד. מבנים אלה נבנו בשנות ה-30 במיקומם של מלונות שנבנו במאה ה-19 ונשאו את אותם שמות. המבנים מהווים אתר שימור היסטורי לאומי בארצות הברית. בבניין הדקוטה שלצד השדרה התגוררו ג'ון לנון ויוקו אונו (שעדיין מתגוררת בה), ובשדרה נרצח ג'ון לנון בצאתו מביתו בשנת 1980. כמו כן, הזמר בונו סולן להקת U2 מתגורר בבנין סאן רמו.

לצד השדרה נמצאים האגודה ההיסטורית של ניו יורק והמוזיאון האמריקאי להיסטוריה של הטבע.

## השדרה בתרבות
מבנה מספר 55 בשדרה הוא המבנה ששימש רקע לסרט "מכסחי השדים", כאתר הבית המכושף, ולמולו, בצידה השני של השדרה, בסמוך לרחוב 67, נמצאת המסעדה טוורן און דה גרין אשר אף היא הופיעה בסרט. כמו כן השדרה נתנה את שמה לאופרת סבון שנקראה באותו שם.

בשנת 1899 נפגע ונהרג הנרי בליס מפגיעת מכונית חשמלית במפגש השדרה עם רחוב 74. אירוע זה נחשב לתאונת הדרכים הראשונה בה נהרג אדם בארצות הברית (ובחצי הכדור המערבי בכלל).

## קישורים חיצוניים

*
קטגוריה:השדרה השמינית
קטגוריה:מנהטן: רחובות
פאניקה אודות מכנסיים

"**פאניקה אודות מכנסיים**" הוא שמו של ציור מאת האמן הישראלי יגאל תומרקין.

## היסטוריה
הציור נעשה בשנת 1961, עם שובו של תומרקין משהות בת כמה שנים באירופה, ובייחוד בגרמניה. תומרקין יצר את העבודה כאסמבלאז', על ידי טבילת זוג מכנסי העבודה שלו בפוליאסטר והצמדתם אל הבד. על הבד, אשר נמרח בצבע שחור, הוסיף תומרקין מריחות של צבע אדום ולבן. סימנים נוספים על הבד הם טביעת ידו של תומרקין המופיעה פעמיים, אותיות המצוירות בעזרת שבלונה ועוד.

הציור שואב את השראתו מאמנות הפופ ארט, בשילוב של פריטים יום-יומיים בתוך יצירת האמנות. יחד עם זאת, בשונה מאמנות הפופ האמריקאית, ניכר בציור הרצון לתיאור פאניקה ומחאה, כפי שמשתקף גם בשם היצירה. השימוש בזוג מכנסי העבודה הפרטיים של תומרקין הופך את הציור למעין "דיוקן עצמי" סימבולי כאמן.

כיום (2025), נמצאת העבודה באוסף לושי אמנות ופרויקטים.

קטגוריה:ציורים
קטגוריה:ציור ישראלי
קטגוריה:יגאל תומרקין: ציורים
קטגוריה:ציורים משנות ה-1960
קטגוריה:אסמבלאז'
כביש 171

**כביש 171** הוא כביש הרוחב היחיד בהר הנגב. אורכו 33 ק"מ והוא מוביל מצומת הר חריף שעל כביש 10 סמוך לגבול מצרים עד לצומת הרוחות עם כביש 40, כחמישה ק"מ צפונית לעיירה מצפה רמון. הכביש עובר ברובו לאורך השפה הצפונית של מכתש רמון ודרך תוואי הזרימה של נחל ניצנה. בחלקו המזרחי הוא חוצה את מישור הרוחות ונחל צין, וחולף ליד מנחת מצפה רמון.

סמוך מצפון לכביש, כ־5 ק"מ מזרחית מצומת הר חריף, ובגובה של 950 מטר, שוכנים בורות לוץ.

## תולדות הכביש
הכביש נפרץ בשנים 1979–1980 עם ההתעוררות המחודשת בהתעניינות בנגב, בעקבות הסכם השלום עם מצרים והנסיגה המתוכננת מסיני, ופתח את הדרך לאתרים שהישראלים כמעט ולא הגיעו אליהם קודם לכן.

בספטמבר 2022 נסגר הכביש לתנועת אזרחים בשל מפגעי בטיחות רבים, לטענת המועצה האזורית רמת נגב האחראית לתחזוקתו. הכביש נפתח מחדש בספטמבר 2023, אחרי ששופץ מחדש על ידי חטיבת פארן.

## צמתים עיקריים לאורך תוואי הכביש

## ראו גם
*כבישי ישראל
*הר הנגב

## קישורים חיצוניים
* אודות בורות לוץ באתר סנונית

## הערות שוליים

קטגוריה:ישראל: כבישים
קטגוריה:הנגב: כבישים
קטגוריה:הר הנגב
קטגוריה:מצפה רמון: תחבורה